दिन के साथ रात और रात के साथ दिन लगा ही रहता है। यह कभी नहीं हो सकता कि केवल दिन-ही-दिन हो या केवल रात-ही-रात हो। चलते हुए रथ का पहिया नीचे से ऊपर और ऊपर से नीचे जाता ही है। ठीक इसी प्रकार मनुष्य का भाग्यचक्र बदलता रहता है- कभी अच्छे दिन आते हैं, कभी बुरे दिन आते हैं। साधारण लोग अच्छे दिनों में आसक्त हो जाते हैं, बुरे दिनों से घबरा जाते हैं। वे अच्छे दिनों में प्रमाद करने लगते हैं और बुरे दिनों में पागल हो जाते हैं; परन्तु महापुरुष दोनों ही परिस्थितियों में एक-से रहते हैं, बुरे दिनों को शुभ दिनों के आगमन की सूचना समझते हैं और शुभ दिनों को बुरे दिनों का पूर्व रूप। वे दोनों को ही एक ही वस्तु के दो पहलू समझते हैं और इसी से समत्व में स्थित रहते हैं।